钦定古今图书集成/方舆汇编/职方典/第1063卷 > 《闲轩记》宋·秦观
## 钦定古今图书集成/方舆汇编/职方典/第1063卷 > 《闲轩记》宋·秦观

建安之北有山，岿然与州治相直，曰北山。山之南有
涧，涧之南有横阜，背山而面阜据。涧之北滨有屋数
十楹，则东海徐君大正燕居之地也，其名曰闲轩。去
轩数十里，有田，可以给𫗴粥，供丝麻，宾婚燕祭之用
取具。君将归而老焉，而求记于高邮秦观。观曰：“士累
于进退久矣。弁冕端委于庙堂之上者，倦而不知归，
披莽苍而佃，横野猎而渔者，闭距而不肯试，二者皆
有累焉。君虽少举进士，而便马善射，慨慷有气略，天
下奇男子也。夫以精悍之姿，遇休明之时，齿发未衰，
足以任事，而欲就闲旷，处幽寂，分猿狖之居，厕麋鹿
之游，窃为君不取也。”乃为词以招之曰：“山之云兮油
然作，水循涧兮号不斁。云为雨兮水”为渎，时不淹兮
难骤得，念夫君兮武且力。矢奔星兮弧挽月，夜参半
兮投袂起。探虎穴兮虏其子，破千金兮购奇服，抚剑
马兮气横出。山之中兮岁将阑，木枝樛兮水惊湍，鹰
隼击兮蛟龙蟠。熊咆虎啸兮天为寒，四无人兮谁与
言。膏君车兮秣君马，轩之中兮不可以久闲。